โบรกฯเพิ่มน้ำหนักลงทุนหุ้น SPAเปิดตัวแฟรนไชส์ในจีนช่วยดันกำไร
โบรกฯเพิ่มน้ำหนักลงทุน SPA หลังเริ่มให้แฟรนไชส์ผู้ร่วมทุนในจีนสาขาแรก คาดช่วยผลักดันกำไรราว 4 ลบ./สาขา/ปี หรือคิดเป็นมูลค่าเพิ่ม 0.32 บ./หุ้น/สาขา ราคาเริ่มมีอัพไซด์ เชื่อธุรกิจท่องเที่ยว-บริการด้านสุขภาพยังสดใส
8 ก.ย. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (7 ก.ย.) ว่า บริษัท สยามเวลเนสกรุ๊ป จำกัด (มหาชน) หรือ SPA แจ้งว่า บริษัทเริ่มให้แฟรนไชส์กับผู้ร่วมทุนในจีนสาขาแรก ทำให้ SPA จะมีแหล่งรายได้เพิ่มถึง 4 ช่องทาง คาดช่วยผลักดันกำไรได้ราว 4 ล้านบาท/สาขา/ปี หรือคิดเป็นมูลค่าเพิ่ม 0.32 บาท/หุ้น/สาขา อีกด้วย
ด้วยประตูที่เริ่มเปิดครั้งนี้ กอปรกับราคาหุ้นที่อ่อนตัวลงมาจาก Sentiment ระยะสั้นเชิงลบของเหตุการณ์ราชประสงค์ จนเปิด upside 14% และโอกาสในการปรับประมาณการขึ้น ฝ่ายวิจัยเพิ่มน้ำหนักจาก ซื้อเก็งกำไร เป็น “ซื้อ” ราคาเป้าหมาย 9.60 บาท/หุ้น โดยเชื่อว่าธุรกิจที่มีองค์ประกอบของการท่องเที่ยว และบริการด้านสุขภาพของ SPA ยังคงสดใส